जाबालदर्शनोपनिषत्/खण्डः ९
'''अनुक्रमणिका

<span style="font-size: 14pt; line-height:  200%">
अथातः संप्रवक्ष्यामि ध्यानं संसारनाशनम् ।	
ऋतं सत्यं परं ब्रह्म सर्वसंसारभेषजम् ॥ १॥	
ऊर्ध्वरेतं विश्वरूपं विरूपाक्षं महेश्वरम् ।	
सोऽहमित्यादरेणैव ध्यायेद्योगीश्वरेश्वरम् ॥ २॥	
अथवा सत्यमीशानं ज्ञानमानन्दमद्वयम् ।	
अत्यर्थमचलं नित्यमादिमध्यान्तवर्जितम् ॥ ३॥	
तथा स्थूलमनाकाशमसंस्पृश्यमचाक्षुषम् ।	
न रसं न च गन्धाख्यमप्रमेयमनूपमम् ॥ ४॥	
आत्मानं सच्चिदानन्दमनन्तं ब्रह्म सुव्रत ।	
अहमस्मीत्यभिध्यायेद्ध्येयातीतं विमुक्तये ॥ ५॥	
एवमभ्यासयुक्तस्य पुरुषस्य महात्मनः ।	
क्रमाद्वेदान्तविज्ञानं विजायेत न संशयः ॥ ६॥ इति॥	
इति नवमः खण्डः ॥ ९॥